Di usgnot a domenie ai 21 di Setembar la cjantante sarde Claudia Aru, compagnade di Matteo Muntoni al liron e Ivan Melis ae ghitare, e presente dal vîf il so gnûf disc A giru a giru cun cinc concierts ator pe Italie dal nord e pal Friûl.
La iniziative e je interessante par plui resons.
Prin di dut pes cualitâts di Claudia Aru, tant che cjantante e autore, che a saltin fûr ad in plen propit intes cuindis cjançons che si cjatin tal disc che al è jessût ae fin dal an passât e che lis veve palesadis ancje inte suaze di altris progjets musicâi, a tacâ de preseade cubie electro dub dai Bentesoi, metude adun agns indaûr cun Frantziscu Arrogalla Medda. I tocs che si cjatin dentri di A giru a giru, che tai mês passâts a son jentrâts inte programazion di Radio Onde Furlane e in particolâr in chê de trasmission Babêl, Europe, a fasin indenant une biele misture di cjançon di autôr, folk, blues e swing. Cercis dal disc si puedin scoltâ e viodi achì.
Cun di plui la tournee e je inmaneade de bande de associazion Brincamus – che e je la gnove ‘muse’ operative dal progjet Brinca, metût adun di un trop di zovins di dignince sarde propit cun chê di puartâ ator la gnove produzion musicâl e culturâl de Sardegne – e de FASI , la federazion dai circui dai sarts ator pal Stât talian. Un biel esempli di colaborazion tra circui de emigrazion, cuntune atenzion specifiche pai plui zovins, pai lôr interès e pal lôr protagonisim atîf tal associazionisim, e altris sogjets, a tacâ de Nootempo Indie Factory.
Il tour al tache usgnot li dal circul Ichnusa di Mestre. Ai 18 di Setembar Claudia Aru e sarà in Cjargne, li dal circul sart di Tumieç, intant che vinars ai 19 e fasarà il so spetacul a Udin li dal MissKappa.
Sabide ai 20 e sarà la date plui dongje di Turin, li dal circul ‘Su Nuraghe’ di Alessandria. Ultin apontament tal circul FASI di Bologne ai 21.
Ducj i conciert a son a jentrade libare e a tachin sù par jù a 9 e mieze di gnot.
fur_Latn fur_Latn fur_Latn fur_Latn fur_Latn fur_Latn fur_Latn